Den 28. december bliver Kastanje på to år puttet med feber. -  Næste dag havde hun over fyrre i feber, og så ringer vi selvfølgelig til lægen, fortæller moren til Kastanje, Karoline Lærke Lorenzen fra Vorupør. Af lægen får de at vide, at deres lille barn ikke kan blive tilset, før hun har en negativ coronatest. Men på vej til test bliver den lille pige dårlig og kaster op i bilen, forældrene vælger derfor at køre hjem igen. En læge på videokonsultation mistænker meningitis - så de må afsted igen til test. - Men vi er nødt til at køre derfra uden test, fordi vores datter på to år vil ikke åbne munden selv, og vi må ikke bruge tvang, siger Karoline Lærke Lorenzen. Testcentret henviser Kastanje til vagtlægen - der ikke må se Kastanje uden test. Så Kastanje bliver af vagtlægen sendt tilbage til testcentret. - Så vi kører tilbage sidst på eftermiddagen, hvor de har lukket. Og så må vi jo køre hjem uden test velvidende, at der ikke er nogen læge, der vil se os, hvis det bliver værre, og velvidende, at den nærmeste hjælp er i Aalborg, siger Karoline Lærke Lorenzen. Lægen har fulgt retningslinjerne Ifølge regionsrådsformand Ulla Astman er det hele er gået efter bogen - næsten. - Lægen har trods alt ageret ud fra de retningslinjer, som er gældende, og som nok også skal beskytte lægen i de her situationer. Men man kunne måske godt have undersøgt barnet alligevel med værnemidler. Men det er svært at bedømme her på tredje hånd, forklarer Ulla Astman. Selvom man kunne have ønsket sig mere, så bliver der ikke lagt op til reprimander. - Det er op til lægen selv, hvor fleksibel man skal være, for lægen holder sig inden for retningslinjerne, så det er svært at bebrejde lægen i den pågældende situation, siger regionsrådsformanden. Men tolkningen af fleksibilitet giver Karoline Lærke Lorenzen ikke meget for. - Hvis retningslinjerne efterlader så meget til fortolkning, at læger kan være så forskellige, så tænker jeg, at det er retningslinjerne, der er noget galt med, slutter hun. I dag har lille Kastanje det godt igen.

Referat:
Et forældrepar fra Vorupør blev flere gange afvist af både praktiserende læge og vagtlægen, da deres 2-årige datter kort før nytår fik datter fik høj feber. Ingen læger ville tilse pigen uden en negativ coronatest.